Kꞌo jun achi fariseo rubꞌiniꞌan Nicodemo,
y ri achi riꞌ jun chikikajal ri achiꞌaꞌ israelitas kꞌo uchuqꞌaꞌ pa kiqꞌaꞌ.
Pa jun tokoqꞌaꞌ,
xbꞌeqaqa apeꞌ kꞌo ri Jesús y xubꞌij chare:
Tijonel,
qetaman chi rat jun tijonel taqon pe roma ri Dios,
porque ri retal ruchuqꞌaꞌ ri Dios ngaꞌabꞌanalaꞌ,
nixta jun wineq nditiker ndubꞌen,
si maneq ri Dios rikꞌin.
Y ri Jesús xubꞌij chare:
Kin qetzij nibꞌij chawa,
si jun wineq ma ndalex ta chik jumbꞌey,
maneq cheꞌel ndok pa ru-reino ri Dios.
Ri Nicodemo xubꞌij chare ri Jesús:
¿Achike modo xtalex chik jumbꞌey jun wineq riꞌj chik?
¿Nditiker kami ri ruteꞌ ndiralaj chik jumbꞌey?
Ri Jesús xubꞌij:
Kin qetzij nibꞌij chawa,
si jun wineq ma ndalex ta rikꞌin yaꞌ y rikꞌin ri alaxik nduyaꞌ ri Espíritu Santo,
ri wineq riꞌ maneq cheꞌel ndok pa ru-reino ri Dios.
Ri ngeꞌalex chikiqꞌaꞌ ri kite-kitataꞌ,
xaxe ri aj rochꞌulew kꞌaslen kikꞌuan,
pero ri kikꞌuan ri alaxik ri nduyaꞌ ri Espíritu Santo,
kin ja ri kꞌakꞌakꞌ kꞌaslen pataneq rikꞌin ri Espíritu Santo kikꞌuan.
Ma tisach akꞌuꞌx rikꞌin ri xinbꞌij chawa,
chi ndikꞌatzin ngatalex chik jumbꞌey.
Ri kaqiqꞌ ndiwujuj xa apejeꞌ na,
y maske ndawakꞌaxaj chi ndiwujuj,
ma awetaman ta apeꞌ pataneq y apeꞌ ndibꞌa wi.
Keriꞌ ndibꞌanatej kikꞌin ri wineq ri kikꞌuan ri kꞌakꞌakꞌ alaxik.
Ma qꞌalej ta achike modo ndisamej ri Espíritu Santo pa kánima chin ndujel kikꞌaslen.
Ja atoq riꞌ ri Nicodemo xubꞌij chare ri Jesús:
¿Achike modo ndibꞌanatej ri alaxik ri ndabꞌij?
Ri Jesús xubꞌij chare:
Rat,
rat jun nimalej kitijonel ri israelitas,
y ¿ma awetaman ta rubꞌeyal re nibꞌij chawa?
Kin qetzij nibꞌij chawa,
chi ja ri qetaman y ri qatzꞌeton ri ndiqatzijoj,
pero rix ma ndiwojoꞌ ta nditaqij ri ndiqabꞌij chiwa.
Riyin ja ri achike ngebꞌanatej chochꞌulew ri nutzijon pe chiwa y ma nginitaqij ta.
¿Achike modo xkinitaqij si nitzijoj ta chiwa ri ngebꞌanatej chikaj?
Ma jun wineq chochꞌulew ri bꞌaneq ta e chikaj apeꞌ kꞌo ri Dios,
chin ta ndurubꞌij achike rubꞌeyal nojel chiriꞌ,
xa kin xe ri jun qajneq pe,
y riꞌ ja riyin ri aj chikaj ri xinuꞌalex chiꞌikajal.
Y achel xubꞌen ri Moisés pa chaqiꞌj y tzꞌiran ulew,
xujotobꞌaꞌ chikaj ri rachibꞌel jun kumetz chutzaꞌ jun cheꞌ,
keriꞌ chuqaꞌ ndikꞌatzin chi riyin ri aj chikaj ri xinuꞌalex chiꞌikajal ngijotobꞌex chikaj.
Chin keriꞌ,
xa achike na ri nditaqin wichin,
ndiril ri kꞌaslen ma ndikꞌis ta,
xchajeꞌ ri Jesús.
Porque ri Dios santienta xerajoꞌ ri wineq,
y romariꞌ xuteq pe ri junayon Rukꞌajol chochꞌulew,
chin keriꞌ xa achike na wineq ri xtitaqin chi ja rijaꞌ ri rukolonel,
ma ndibꞌa ta chupan ri kamik,
xa kin ndiril ri kꞌaslen ma ndikꞌis ta.
Ri Dios ma chin ta nduruyaꞌ castigo pa kiwiꞌ ri wineq xuteq pe ri Rukꞌajol chochꞌulew,
xa kin xuteq pe chin ngekolotej ri wineq roma ri Rukꞌajol.
Ri castigo ri nduyaꞌ ri Dios ma ndiqaqa ta pa ruwiꞌ jun wineq ri xtutaqij chi ja ri Rukꞌajol ri Dios ri rukolonel,
pero ri ma xtutaqij ta,
kin kꞌo chik ri castigo pa ruwiꞌ,
porque ma rutaqin ta chi rukolonel ri junayon Rukꞌajol ri Dios.
Ri achike roma ri Dios nduyaꞌ castigo pa kiwiꞌ ri wineq,
jareꞌ:
Ri Jun ri ndiyikꞌan kikꞌaslen ri wineq xuqaqa chochꞌulew,
pero ri wineq más xkajoꞌ xekꞌojeꞌ pa qꞌequꞌ,
porque xa kin itzel wi ri ngetajin rikꞌin.
Porque konojel ri ngekibꞌanalaꞌ itzel teq achike,
ma ndikajoꞌ ta ndiyikꞌex kikꞌaslen y ma ngejel ta apu rikꞌin ri Jun ri ndiyikꞌan kikꞌaslen,
chin ma tiqꞌalajin pe ri itzel teq achike ngekibꞌanalaꞌ.
Pero ri wineq ri ja ri qetzij ndubꞌen pa rukꞌaslen,
ndijel apu rikꞌin ri Jun ri ndiyikꞌan rukꞌaslen,
chin keriꞌ nditzꞌetetej chi ri ngerubꞌanalaꞌ,
ja ri Dios ukꞌuayon richin chin ndubꞌen.